b'\n_START_ARTICLE_\nJohn V\xc3\xa4lim\xc3\xa4ki\n_START_PARAGRAPH_\nJohn V\xc3\xa4lim\xc3\xa4ki (s. 1884 Lapua) oli amerikansuomalainen ammattiyhdistysmies ja toimittaja.\n_START_SECTION_\nEl\xc3\xa4m\xc3\xa4\n_START_PARAGRAPH_\nV\xc3\xa4lim\xc3\xa4ki syntyi Lapualla aviottomana lapsena ja saapui Yhdysvaltoihin 17-vuotiaana vuonna 1901. H\xc3\xa4n teki aluksi sekalaisia t\xc3\xb6it\xc3\xa4 eri paikkakunnilla, kunnes p\xc3\xa4\xc3\xa4tyi kaivosmieheksi Minnesotan Hibbingiin. Amerikan sosialistiseen puolueeseen V\xc3\xa4lim\xc3\xa4ki liittyi 1906. Vuonna 1907 h\xc3\xa4n aloitti Western Federation of Miners -ammattiliiton organisoijana Minnesotan Mesabi Rangen rautakaivoksilla, kunnes l\xc3\xa4hti johtamansa kaivoslakon j\xc3\xa4lkeen seudulta viel\xc3\xa4 samana vuonna. V\xc3\xa4lim\xc3\xa4ki ja muut lakkoilleet sosialistit joutuivat ty\xc3\xb6nantajien mustalle listalle ja menettiv\xc3\xa4t ty\xc3\xb6paikkansa._NEWLINE_Vuodesta 1908 l\xc3\xa4htien V\xc3\xa4lim\xc3\xa4ki ty\xc3\xb6skenteli Michiganin Hancockissa ilmestyneen Ty\xc3\xb6miehen toimittajana. Lehden p\xc3\xa4\xc3\xa4toimittajaksi h\xc3\xa4net nimitettiin vuotta my\xc3\xb6hemmin. Copper Countryn kuparikaivosalueella V\xc3\xa4lim\xc3\xa4ki ja muut WFM:n organisaattorit, kuten Frank Aaltonen ja John Kolu, onnistuivat parissa vuodessa perustamaan viisi ammattiosastoa, joihin liittyi yli 7 000 kaivosmiest\xc3\xa4. Vuonna 1912 V\xc3\xa4lim\xc3\xa4ki valittiin Ty\xc3\xb6miest\xc3\xa4 julkaisseen Ty\xc3\xb6mies Publishing Companyn johtoon ja 1913\xe2\x80\x931914 h\xc3\xa4n oli yksi Kuparisaaren kaivoslakon johtajista. My\xc3\xb6hemmin V\xc3\xa4lim\xc3\xa4ki toimi sanomalehtimiehen\xc3\xa4 eri puolilla Pohjois-Amerikkaa, ty\xc3\xb6skennellen Raivaajan ja Ty\xc3\xb6kansan toimittajana sek\xc3\xa4 Toverin p\xc3\xa4\xc3\xa4toimittajana.'